ΓΡΑΠΤΗ ΕΡΩΤΗΣΗ E-0459/96 υποβολή: Peter Pex (PPE) και James Janssen van Raay (PPE) προς την Επιτροπή (29 Φεβρουαρίου 1996)

Θέμα: Σχέδιο της Βασιλικής Ολλανδικής Ένωσης Ποδοσφαίρου (ΚΝVΒ) για τη δημιουργία ανεξάρτητου τηλεοπτικού δικτύου

1. Γνωρίζει η Επιτροπή το σχέδιο της ΚΝVΒ για τη δημιουργία στην Ολλανδία ανεξάρτητου τηλεοπτικού δικτύου για τον αθλητισμό;

2. Μπορεί να αναφέρει η Ευρωπαϊκή Επιτροπή εάν επί του προκειμένου έχουμε αθέμιτη δημιουργία μονοπωλίου;

3. Μπορεί να αναφέρει η Ευρωπαϊκή Επιτροπή εάν κατά τη χορήγηση του δικαιώματος τηλεοπτικής καλύψεως των ποδοσφαιρικών αγώνων στην Ολλανδία στο νέο τηλεοπτικό δίκτυο έχουν ακολουθηθεί ορθώς οι διαδικασίες του διαγωνισμού παροχής υπηρεσιών δεδομένου ότι η ΚΝVΒ προέβη στην προκήρυξη διαγωνισμού και κατόπιν χορήγησε τα αποκλειστικά δικαιώματα σε εταιρεία της οποία μέτοχος είναι η ίδια;

4. Με ποιον τρόπο είναι δυνατόν να προβλεφθεί διάταξη στην ευρωπαϊκή ραδιοτηλεοπτική νομοθεσία που να αποτρέπει τη δημιουργία μονοπωλίων στα δικαιώματα αναμεταδόσεις των πολιτιστικών εκδηλώσεων γενικού ενδιαφέροντος;

Απάντηση του κ. Van Miert εξ ονόματος της Επιτροπής (12 Απριλίου 1996)

1. Ναι.

2. Είναι ακόμη πολύ νωρίς για να απαντήσει η Επιτροπή κατά πόσο το σχέδιο της ΚΝVΒ αποτελεί παράνομη σύμπραξη. Στις 13 Φεβρουαρίου 1996 η Επιτροπή έλαβε έγγραφο το οποίο περιείχε περίληψη της επιστολής εκδήλωσης προθέσεων μεταξύ της ΚNVB και της κοινοπραξίας, αλλά αναμένει την κοινοποίηση ολόκληρης της συμφωνίας από τα μέρη.

3. Είναι ακόμη νωρίς να δοθεί απάντηση στο ερώτημα αυτό δεδομένου ότι η Επιτροπή δεν έχει ακόμη λάβει την κοινοποίηση ολόκληρης της συμφωνίας.

4. Στον τομέα των ραδιοτηλεοπτικών μεταδόσεων, η Επιτροπή καταβάλλει κάθε δυνατή προσπάθεια προκειμένου να διασφαλίσει ότι οι αγορές παραμένουν ανοικτές και ότι όλοι οι φορείς έχουν πρόσβαση στα προγράμματα, σύμφωνα με την αρχή της ελεύθερης πρόσβασης η οποία προβλέπεται στην απόφασή της 89/536/ΕΟΚ της 15ης Σεπτεμβρίου 1989 ((ΕΕ L 284, 3.10.1989. )), η οποία στηρίζεται στο άρθρο 85 της συνθήκης ΕΚ σχετικά με τις αγορές ταινιών από τους γερμανικούς τηλεοπτικούς σταθμούς. Η απόφαση αυτή αποτελεί την πρώτη του είδους και καθιστά σαφές ότι οι συμφωνίες που αφορούν τη χορήγηση αποκλειστικών τηλεοπτικών δικαιωμάτων ενδέχεται να είναι αντίθετες με τους κοινοτικούς κανόνες ανταγωνισμού λόγω του αριθμού και της διάρκειας των δικαιωμάτων, ενώ η χορήγηση απαλλαγής είναι δυνατή μόνον εφόσον εξασφαλίζονται δικαιώματα πρόσβασης σε τρίτα μέρη. Σε κάθε περίπτωση χορήγησης αποκλειστικών τηλεοπτικών δικαιωμάτων δυνάμει του άρθρου 85, η Επιτροπή ζητά από τα μέρη να εξασφαλίσουν την ελεύθερη πρόσβαση τρίτων μερών στα υπό εξέταση προγράμματα χωρίς να γίνονται διακρίσεις. Επιπλέον, στο σημείο 16 της αιτιολογικής σκέψης της οδηγίας 89/552/ΕΟΚ ((EE L 298, 17.10.1989. )) «τηλεόραση χωρίς σύνορα», η οποία αποτελεί το νομικό πλαίσιο για τις τηλεοπτικές μεταδόσεις στην εσωτερική αγορά, αναφέρει ότι «είναι σημαντικό τα κράτη μέλη να μεριμνούν ώστε να προλαμβάνονται πράξεις που ενδέχεται να παραβλάψουν την ελεύθερη κυκλοφορία και την εμπορία των τηλεοπτικών εκπομπών ή να συντείνουν στη δημιουργία δεσποζουσών θέσεων που θα μπορούσαν να οδηγήσουν σε περιορισμούς της πολυμέρειας και της ελευθερίας των τηλεοπτικών μεταδόσεων καθώς και της πληροφόρησης εν γένει.» Συνεπώς, η Επιτροπή πιστεύει ότι είναι ήδη δυνατό τόσο σε κοινοτικό όσο και σε εθνικό επίπεδο να αποτραπεί η δημιουργία μονοπωλίων στα τηλεοπτικά δικαιώματα.